Skógareldar komu upp á norsku eyjunni Skardsøy í Noregi í gær . Íbúar þurftu í skyndi að yfirgefa heimili sín þar sem óttast var að eldarnir næðu í byggð . Slökkvilið fékk aðstoð þyrlu til slökkvistarfa og tóks með því að slökkva eldana . Gátu íbúar því farið aftur til síns heima um tíuleytið í gærkveldi . Meðal íbúa á eyjunni er Borgfirðingurinn Ástríður Einarsdóttir sem býr þar ásamt eiginmanni og fjórum börnum í Skard , norðarlega á Skardsøya . Börnin eru á aldrinum fjögurra til fimmtán ára . Ástríður segist aðspurð vera að upplifa skógarelda í fyrsta skipti , en hún hefur búið ytra í tvö ár . Í dag var svo fjölskyldan að taka upp farangur sem hún í skyndi tók með sér þegar yfirgefa þurfti heimilið . „ Dagurinn hefst með óvenjulegu verkefni . Hér er verið að taka upp úr töskum og skemmta sér yfir því hverju fjölskyldan ákvað í miklum flýti að bjarga úr húsinu í gær . Okkar hús hefði orðið eitt af þeim fyrstu að brenna ef ekki hefði náðst tök á eldinum . Við vorum alveg róleg þar til „ evakuering “ hljómaði úr kallkerfi niðri á vegi og gafst því ekki mikill tími til ígrundunar . Fyrsta sem fór ofan í töskur var flakkari með myndum og vegabréf . Annað hafði ég litla yfirsýn yfir . Svo kom eitt og annað í ljós . 30 tölvuleikir og playstation tölva var meðal þess sem bjargaðist en ég man að ég stoppaði strákana af þegar átti að fara að bera flatskjáinn út í bíl . Annars gefur að líta bækur , skartgripi , málverk sem við fengum í brúðargjöf , pleymóvíkinga , einn kodda , Royal búðing , hleðslutæki , haug af tuskudýrum og umtalsvert magn af lopapeysum svo eitthvað sé nefnt . Það er alveg ljóst að verkefnið var auðveldara fyrir okkur sem vorum hvort eð er búin að takmarka eigur okkar niður í bílfarm fyrir tæpum tveimur árum . Eftir því sem mér heyrðist hjá flestum nágrönnum mínum var þemað í gær þjóðbúningar , listmunir og fjölskyldumyndir sem ofan í töskur fór , “ sagði Ástríður .